C 167/56
SK
Úradný vestník Európskej únie
11.5.2023
Štvrtok 24. novembra 2022
5. vyjadruje hlboké znepokojenie nad celou škálou hrozieb a porušovania ľudských práv, s ktorými sa stretávajú ženy a dievčatá v ozbrojených konfliktoch, a uznáva, že ženy a dievčatá sú obzvlášť ohrozené, pretože sú často osobitným cieľom a sú vystavené zvýšenému riziku násilia v konfliktných situáciách a situáciách po skončení konfliktu, čo bráni ich účasti na mierových procesoch; naliehavo vyzýva medzinárodné spoločenstvo, aby urýchlilo svoje úsilie o odstránenie sexuálneho a rodovo motivovaného násilia v ozbrojených konfliktoch vo východnej časti KDR, aby chránilo obete, skoncovalo s beztrestnosťou páchateľov a zaručilo prístup k spravodlivosti, odškodneniu a náprave pre obete; 6. naliehavo vyzýva medzinárodné spoločenstvo, aby prijalo konkrétne kroky na zastavenie pretrvávajúceho násilia, najmä podporou dialógu a nenásilných riešení a podporou regionálneho procesu mediácie, Luandského procesu, ktorý inicioval prezident Angoly João Lourenço; zdôrazňuje, že všetky štáty, ktoré sú zmluvnými stranami Východoafrického spoločenstva (EAC), Juhoafrického rozvojového spoločenstva (SADC) a Medzinárodnej konferencie o oblasti Veľkých jazier (ICGLR), musia dodržiavať zásady dohodnuté na konkláve východoafrických hláv štátov a sprostredkovateľského procesu v Luande; dôrazne podčiarkuje potrebu cezhraničnej spolupráce v oblasti Veľkých jazier v Afrike; 7. vyzýva na vytvorenie formálneho mechanizmu preverovania v rámci širšieho úsilia o reformu sektora bezpečnosti, na preskúmanie kandidátov na prepustenie a na zabezpečenie, aby bezpečnostné sily konali v súlade s medzinárodnými normami v oblasti ľudských práv a medzinárodného humanitárneho práva; 8. naliehavo vyzýva Komisiu a členské štáty EÚ, aby zabezpečili, že nadchádzajúca stratégia EÚ pre Veľké jazerá v Afrike primerane odzrkadlí početné a závažné výzvy v oblasti ľudských práv a humanitárne výzvy na úrovni krajiny aj na regionálnej úrovni, najmä v KDR; 9. vyzýva krajiny susediace s KDR, aby zintenzívnili úsilie v boji proti pašovaniu nerastov z konfliktných oblastí cez svoje krajiny a proti nezákonnému obchodu s prírodnými zdrojmi, ktorý podporuje konflikt; zdôrazňuje význam ďalšieho úsilia o ukončenie financovania ozbrojených skupín zapojených do nezákonného obchodovania s prírodnými zdrojmi vrátane zlata a produktov z voľne žijúcich druhov; vyzýva Komisiu, aby posúdila vplyv a účinnosť nariadenia (EÚ) 2017/821 pri prieskume fungovania a účinnosti tohto nariadenia; 10. poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, Európskej službe pre vonkajšiu činnosť, Africkej únii, Rade ministrov AKT – EÚ, Spoločnému parlamentnému zhromaždeniu AKT – EÚ, generálnemu tajomníkovi Organizácie Spojených národov a vláde a parlamentu Konžskej demokratickej republiky, ako aj ďalším krajinám Východoafrického spoločenstva.